Kommissionens forordning (EF) nr. 1237/2000
af 14. juni 2000
om fastsættelse for produktionsåret 2000/01 af den minimumspris, der skal betales producenterne for ferskner, samt produktionsstøtten for ferskner i sukkeropløsning og/eller i naturlig frugtsaft
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2201/96 af 28. oktober 1996 om den fælles markedsordning for forarbejdede frugter og grøntsager(1), senest ændret ved forordning (EF) nr. 2701/1999(2), særlig artikel 3, stk. 3, og artikel 4, stk. 9, og
ud fra følgende betragtninger:
(1) Datoerne for produktionsårene er fastsat i artikel 2 i Kommissionens forordning (EF) nr. 504/97 af 19. marts 1997 om gennemførelsesbestemmelser til Rådets forordning (EF) nr. 2201/96 for så vidt angår produktionsstøtteordningen for forarbejdede frugter og grøntsager(3), senest ændret ved forordning (EF) nr. 1607/1999(4).
(2) Der bør for produktionsåret 2000/01 fastsættes en minimumspris og produktionsstøtte for ferskner i sukkeropløsning og/eller i naturlig frugtsaft på grundlag af de kriterier, der fastsættes i henholdsvis artikel 3 og 4 i forordning (EF) nr. 2201/96, under hensyn til den garantitærskel, der omhandles i artikel 5 i samme forordning, og over hvilken støtten nedsættes.
(3) Forvaltningskomitéen for Forarbejdede Frugter og Grøntsager har ikke afgivet udtalelse inden for den af formanden fastsatte frist -
UDSTEDT FØLGENDE FORORDNING:
Artikel 1
For produktionsåret 2000/01 andrager
a) den minimumspris, der omhandles i artikel 3 i forordning (EF) nr. 2201/96, 28,368 EUR/100 kg netto ab producent for ferskner til fremstilling af ferskner i sukkeropløsning og/eller i naturlig frugtsaft
b) den produktionsstøtte, der omhandles i artikel 4 i samme forordning, 4,134 EUR/100 kg netto for ferskner i sukkeropløsning og/eller naturlig frugtsaft.
Artikel 2
Denne forordning træder i kraft på dagen for offentliggørelsen i De Europæiske Fællesskabers Tidende.
Den anvendes fra den 15. juni 2000.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 14. juni 2000.